離髙郵答謝朱元弼兼簡崔伯易
作者：王令
朝代：宋

paragraphs: 昔来何悠悠，今去亦泛泛。
豈自果進退，姑且便飲啗。
三代今去遼，士食久已濫。
徒死不爲義，可無苟石擔。
平生墮百爲，且就投鈆槧。
束身入世程，開口就人歎。
怒喜有失得，眉睫煩窺瞰。
野鳥或在籠，山猿有終檻。
能安此爲命，雖失亦何憾。
予嘗勇自明，磨古得前鑑。
抱關賢所容，較獵聖或暫。
庶未負初學，尚爲神所監。
予行人之嗟，我笑不爲頷。
子獨辱所厚，以詩繫歸纜。
命和始自書，狂言庶非儳。